als_Latn dik_Latn sag_Latn
Brukseli shprehet i gatshëm të iniciojë një tjetër fazë negociimi mes PD-së dhe PS-së
Shefat e Diplomacisë të Bashkimit Europian janë mbledhur sot në Bruksel ku duket se përveç axhendës së ditës kanë folur edhe për situatën politike në Shqipëri. Përfaqësuesja e Lartë e Punëve të Jashtme dhe Politikës për Siguri në Bashkimin Europian, Baronesha Catherin Ashton e cila në deklaratën e saj lidhur me situatën në Shqipëri, tha se kishte biseduar vetë me Kryeministrin Sali Berisha dhe kryetarin e Partisë Socialiste Edi Rama. Ajo tha se forcat politike duhet të realizojnë dialogun në mënyrë të qetë, pasi është shumë e rëndësishme që situata të jetë paqësore, me qëllim që Shqipëria të bëjë progres në integrimin evropian. Ministri i jashtëm i Finlandës duke thënë se ishte i shokuar kur pa imazhet e demonstratës së dhunshme të 21 janarit, deklaroi se Shqipëria duhet t’i kthehet rrethanave të tilla të nevojshme për integrimin evropian. Madje, ai e cilësoi Shqipërinë si modelin e vendit për stabilitet në rajon gjatë viteve të fundit. Në të njëjtën linjë duket se ka qenë edhe ministri i Jashtëm i Portugalisë, i cili bëri thirrje për zgjidhje paqësore brenda kuadrit ligjor.
Fule: Jemi të gatshëm të ndërmjetësojmë dialogun PD-PS/Komisioni Europian shprehet se situata në Shqipëri nuk është problematike, ndërsa propozon dialogimin si opsionin e zgjidhjes së mosmarrëveshjeve mes dy partive më të mëdha politike në vend. Në një konferencë për shtyp zëdhënësja e Komisionit Evropian Natasha Butler deklaroi se pritet një ftesë zyrtare nga palët politike në Shqipëri në mënyrë që të realizohet një vizitë e komisionarit Stefan Fule në Tiranë. Kësisoj, Brukseli shpreh gatishmërinë të ndërmjetësojë përsëri midis palëve, nëse qeveria dhe opozita bien dakord për të kërkuar asistencën e BE-së, sikurse ndodhi vitin e kaluar ne Strasburg. Butler tha se duhet dhënë një provë e qartë për gatishmërinë e forcave politike për tu ulur në tryezën e diskutimeve. “Ne i kemi ndjekur edhe debatet dhe akuzat që kanë vazhduar edhe këtë fundjave atje. Po i ndjekim ato nga afër. Siç e dini, një funksionar i lartë i Sektorit të Jashtëm të Komisionit Evropian, Miroslav Lajçak, ka qenë në Tiranë javën e kaluar. Këshilli, Komisioni dhe faktorë të tjerë janë duke reflektuar se çfarë duhet bërë në këtë situatë. Opsionet janë të hapura. Ne po mendojmë se cila do të ishte mënyra më e mirë për të reaguar me një partner që ka paraqitur kërkesën e tij për në BE, një vend kandidat potencial, që meriton gjithë vëmendjen tonë. Sapo ne të vendosim për pistën përkatëse që do të ndjekim, unë mund t’ju them më tepër se kaq. Për momentin, ne jemi duke e ndjekur zhvillimin e situatës atje”- deklaroi Natasha Butler, zëdhënëse e Komisionerit për Zgjerimin Stefan Fule. Duke vijuar më tej ajo shtoi se mbetet e një rëndësie të veçantë respektimi i ndarjes së pushteteve si dhe respektimi i të gjitha direktivave ligjore për mbrojtjen e Institucioneve dhe konsolidimin e shtetit ligjor. “Në Shqipëri, si në vendet e tjera kandidate potenciale të BE-së, duhet të ketë një ndarje të pushteteve, domethënë të ketë ndarje mes legjislativit, ekzekutivit dhe gjyqësorit. Domethënë, ky rregull respektohet në të gjitha vendet dhe duhet të zbatohet edhe në Shqipëri. Pra, ne po e ndjekim situatën me shumë vëmendje. Ne kërkojmë që të tre pushtetet te respektohen. Kjo është thelbësore për një demokraci dhe Shqipëria që ka bërë kërkesën për vend kandidat i BE-së duhet të tregojë se respekton dhe zbaton në praktikë këtë princip themelor që bën pjesë në kriteret e Kopenhagenit”- vuri në dukje më tej zëdhënësja e KE, Natasha Buttler. Brukseli gjykon se situata politike në Shqipëri nuk është alarmante, veçse palët politike duhet të parashtrojnë perspektivën e bashkëpunimit për integrimin Evropian të vendit.
als_Latn als_Latn als_Latn